WORK ร่วงหนัก5% ต่ำสุดในรอบ 2 ปี โบรกฯชี้ครึ่งปีหลังยังไม่ฟื้นแนะขายหั่นเป้าเหลือ 31 บ.
WORK ร่วงหนัก5% ต่ำสุดในรอบ 2 ปี โบรกฯชี้ครึ่งปีหลังยังไม่ฟื้นแนะขายหั่นเป้าเหลือ 31 บ. โดย ณ เวลา 15.14 น. อยู่ที่ระดับ 34.00 บาท ลบ 1.75 บาท หรือ 4.90% ด้วยมูลค่าซื้อขาย 149.53 ล้านบาท
18 ต.ค. 2561

ผู้สื่อข่าวรายงานว่า บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 15.14 น. อยู่ที่ระดับ 34.00 บาท ลบ 1.75 บาท หรือ 4.90% ด้วยมูลค่าซื้อขาย 149.53 ล้านบาท ราคาปรับตัวลงต่อเนื่องต่ำสุดในรอบ 2 ปี โดยนับตั้งแต่หุ้นลงไปทดสอบระดับ 33.50 บาท  เมื่อวันที่ 14 ต.ค.2559
บล.ทิสโก้ ระบุในบทวิเคราะห์วันนี้(18ต.ค.)ว่า คาด WORK จะมีกำไรสุทธิไตรมาส 3/61 อยู่ที่ 81 ล้านบาท (-79%เทียบช่วงเดียวกันของปีก่อน, -31%เทียบไตรมาสก่อนหน้า) คาดรายได้รวมลดลงอยู่ที่ 865 ล้านบาท (-26%เทียบช่วงเดียวกันของปีก่อน, +3%เทียบไตรมาสก่อนหน้า) เนื่องจากเรตติ้งที่ลดลงต่อเนื่องในปีนี้ส่งผลต่อรายได้ช่อง WORK ลดลง
แม้ว่าจะมีรายการเอเชี่ยนเกมส์ที่ทำให้เรตติ้งขึ้น แต่รายได้ไม่ครอบคลุมกับต้นทุนค่าลิขสิทธิ์ ประกอบกับในปีที่ผ่านมามีฐานรายได้สูงจากอัตราการใช้สื่อโฆษณาสูงตามเรตติ้งรายการที่เป็นที่นิยม สำหรับอัตราค่าโฆษณาปัจจุบันลดลงตามเรตติ้ง ไตรมาส 3/61 อยู่ที่เฉลี่ย 73,000 บาท อัตราการใช้สื่อ 57% จาก 2Q18 อยู่ที่เฉลี่ย 80,000 อัตราการใช้สื่อ 53% ปัจจุบันเรตติ้งช่อง WORK (ประเภท 15+, 18 ชม.) ณ ก.ย.18 อยู่อัน 4 ที่ 1.14 ยังต่ำกว่าเฉลี่ยปีที่ผ่านมา 1.35 คาดอัตรากำไรขั้นต้น ไตรมาส 3/61 อยู่ที่ 37% ลดลงจาก 60%เทียบช่วงเดียวกันของปีก่อน และ 42%เทียบไตรมาสก่อนหน้า เนื่องจากต้นทุนผลิตรายการกีฬาเอเชี่ยนเกมส์ที่เพิ่มขึ้นเป็นหลัก ด้านค่าใช้จ่ายในการขายและบริหารต่อรายได้คาดใกล้เคียงกับไตรมาสที่ผ่านมาอยู่ที่ 24%
คาดผลประกอบการครึ่งปีหลังต่ำกว่าคาดเดิม แม้ว่าจะมีรายการเอเชี่ยนเกมส์, วอลเลย์บอลหญิงชิงแชมป์โลก 2018 (18 ส.ค.-2 ก.ย.18) ซึ่งได้ทำให้เรตติ้งช่อง WORK ปรับเพิ่มขึ้นจาก ก.ค. อยู่ที่ 1.06 เป็น 1.41 ในเดือน ส.ค. และในเดือน ก.ย. ได้ปรับลดลงมาอยู่ที่ 1.14 หลังจากรายการเอเชี่ยนเกมส์จบ อย่างไรก็ตาม ในช่วงเรตติ้งที่ได้ปรับเพิ่มขึ้นนั้น อัตราค่าโฆษณาไม่ได้ปรับเพิ่มขึ้นตาม เนื่องจากเป็นช่วงเรตติ้งขึ้นชั่วคราวระยะสั้น ประกอบกับเศรษฐกิจยังไม่เอื้ออำนวย จะเห็นได้จากภาพรวมโฆษณา 9 เดือน (ม.ค.-ก.ย.18) อยู่ที่ 7.8 หมื่นล้านบาท -1%เทียบช่วงเดียวกันของปีก่อน
ปรับประมาณการกำไรปี 2018-19F ลดลงจากคาดเดิม 21% และ 26% ตามลำดับ จากการปรับอัตราการเช่าโฆษณาลงสะท้อนเรตติ้งที่ฟื้นตัวช้าและต้นทุนที่เพิ่มขึ้น คาดอัตราการเช่าโฆษณาเฉลี่ยปี 2018-19F อยู่ที่ 55-60% คาดอัตราค่าโฆษณาเฉลี่ย 77,000 -80,000 บาท/นาที และคาดกำไรปี 2018F ลดลง -53%เทียบช่วงเดียวกันของปีก่อน และจะเริ่มเพิ่มขึ้นในปี 2019F +24%เทียบช่วงเดียวกันของปีก่อน
ราคาหุ้นปัจจุบันอยู่ที่ PER19F ที่ 30x ต่ำกว่าค่าเฉลี่ยกลุ่มมีเดียที่ 32.7X แต่แนวโน้มผลประกอบการ WORK ปีนี้ยังไม่สดใส เศรษฐกิจไม่เอื้ออำนวยและยังไม่มีคอนเทนท์เด่นที่จะเป็นสัญญาณให้เรตติ้งปรับเพิ่มขึ้นเหมือนเดิมได้ ส่งผลให้อัตราค่าโฆษณาหรืออัตราการใช้สื่อไม่เป็นไปตามเป้าหมาย
ยังคงคำแนะนำ “ขาย” ปรับราคาเป้าหมายใหม่อยู่ที่ 31 บาท จาก 35 บาท อ้างอิงวิธี DCF โดยสมมติฐาน WACC 10%, Terminal growth 1.5% ความเสี่ยง : 1) เรตติ้งและค่าโฆษณาไม่ได้เพิ่มอย่างที่คาด 2) เศรษฐกิจที่ซบเซาจะส่งผลต่อการใช้จ่ายในการโฆษณาลดลง